Põltsamaa kohvikute päev

Põltsamaa kohvikute päev on Jõgeva maakonnas Põltsamaa vallas toimuv traditsiooniline kogukonnasündmus, kus organisatsioonid, ettevõtted ja eraisikud avavad üheks päevaks nn hüpikkohvikud, pakkudes külastajatele koduseid maitseelamusi ja kultuurilist meelelahutust. Esimene kohvikute päev toimus Põltsamaal 2013. aastal. 

Ajalugu
Põltsamaa kohvikute päeva algataja on Kadri Suni, kes korraldas Põltsamaa linnavalitsuse haridus- ja kultuurinõunikuna esimesed neli kohvikute päeva. Enda sõnul sai ta inspiratsiooni Kärdla ja Türi kohvikute päevadest. Esimesed Põltsamaa kohvikute päevad toimusid 2013. aasta 6.-7. juulil Põltsamaa lossipäevade raames ja kandsid teemapealkirja "Linn õue!". Neil päevil avas uksed ühtekokku 17 kodu- ja pargikohvikut.
2014. aastast otsustati kohvikute päeva hakata pidama iseseisva sündmusena ja see seoti rahvusvahelise restoranide päevaga. Teine kohvikute päev toimus 17. augustil 2014. Avatud oli 15 kohvikut, mida külastas hinnanguliselt 1500 inimest, ühe kohviku kohta oli külastajaid kokku 250–400. Põltsamaa kohvikud olid ära toodud ka rahvusvahelise restoranide päeva kaardirakenduses http://www.maplantis.com/page/restaurantday  Esimest korda kasutati kohvikute päeva tutvustamiseks selleks spetsiaalselt loodud tunnusgraafikat, mille autoriks oli Põltsamaa kunstnik Ingrid Grünvald. Tunnusgraafika keskseks elemendiks olid roosid ja teekann.

Kolmas kohvikute päev toimus 16. augustil 2015. Seekord oli avatud 21 kohvikut ja sündmus eristus varasematest kohvikute päevadest rikkaliku kultuuriprogrammi poolest. Üles astusid mitmed Põltsamaa juurtega muusikud (Taavi Otsus ja Justament, Elina Hokkanen oma bändiga Innersound jt. Sündmust külastas hinnanguliselt 2000–3000 inimest, ühte kohvikut külastas keskmiselt 300–500 inimest. Kohvikute päeva lõpetas tänusündmus Põltsamaa kultuurikeskuse juures, kus tänati kõiki kohvikute korraldajaid.

Neljas kohvikute päev toimus 20. augustil 2016. aastal. Sündmus jõudis kahetunnise otsesaate vahendusel Vikerraadio kuulajani. Kohvikute päeval osales 22 kohvikut. Tuntumatest esinejatest astus päeval üles Karl-Erik Taukar. Külastajatel oli võimalik kohvikute vahel orienteerumiseks mobiiliäppi, mille lõi IT-firma LiveTeam.

Suni oli kohvikute päeva peakorraldajaks 2016. aasta suveni, korraldades esimesed neli kohvikute päeva. Kohvikupäevadele eelnesid tavaliselt umbes pool aastat enne sündmust inspiratsiooniõhtud, kus tutvustati eelmiste kohvikute päevade kogemusi ja kutsuti päevadest osalema uusi huvilisi. 2015. aastal jõudis Põltsamaa kohvikute päev suursündmuste kategoorias sihtasutuse Lõuna-Eesti Turism konkursi “Ehe Lõuna-Eesti 2015” finaali.

 Uus peakorraldaja 
2017. aasta alguses teatas senine peakorraldaja, et soovib kohvikute päeva koordineerimise anda üle kellelegi teisele. Linnavalitsus avaldas üleskutse uue peakorraldaja leidmiseks. Huvi korraldamise vastu väljendas Karin Tõnts, kes oli kõigil varasematel aastatel ise kohviku korraldaja rollis. Tõnts koordineeris Põltsamaa kohvikute päevade korraldust esimest korda 2017. aastal ja oli järgmise kolme kohvikute päeva peakorraldaja. 
Viies kohvikutepäev toimus 20. augustil 2017 ja sellest võttis osa 23 kohvikut. Tuntumatest artistidest astus sündmusel üles Alen Veziko.

Kuues Põltsamaa kohvikute päev toimus 19. augustil 2018. Uksed avas 23 kohvikut. Lisaks Põltsamaa linna kohvikutele avas mitmendat aastat uksed Kamari kodutütarde ja noorkotkaste kohvik, mis oli seni ainsaks väljaspool Põltsamaa linna tegutsenud kohvikuks. Põltsamaa SOS kohvikus astus üles Stig Rästa, Põltsamaal toimus esimest korda üle-eestiline retrovankrite rongkäik. 

Kaheksas kohvikute päev toimus 16. augustil 2020 ja seda koordineeris Põltsamaa vallavalitsuse kultuurinõunik Ülle Ottokar. Avatud oli rekordiliselt 28 kohvikut. Päeva üheks tipphetkeks oli kolmandat korda toimunud retrovankrite rongkäik. Sündmusest kutsuti osalema ümberkaudsete külade seltsid, kes avasid Põltsamaa sildade juures sillakohvikud. Kohvikutepäeva tänusündmus toimus samal päeval avaliku kontserdina Roosisaarel, kus astusid üles Toomas Lunge ja Jaan Elgula.

 Kohvikute päev 2020. aastatel 
2020. aasta lõpus korraldati konkurss kohvikute peakorraldaja leidmiseks. Huvi sündmuse korraldamise vastu väljendasid Eva Nõmme ja Laura Oro, kes korraldasid järgmised kolm kohvikute päeva (2021–2023).

Üheksas kohvikute päev toimus 14. augustil 2021, avatud oli 25 kohvikut. Sündmuse korraldust häiris vihm ja koroonapandeemia 

Kümnes kohvikutepäev toimus 13. augustil 2022. Avatud oli 24 kohvikut. Sündmuse raames esines Marek Sadam, Jaanaülema puhvetis lavastati etendus Põltsamaa Jaama tänava ajaloost, kus on mõnda aega elanud näiteks Uno Naissoo ja Reinhold Kamsen. Kamseni kunagise elumaja juures (Jaama 16, Põltsamaa) avati Anni Käärsti loodud puuskulptuur "Tüdruk kelguga".

11. kohvikute päev toimus 12. augustil 2023. Selleks ajaks oli kohvikute päev laienenud üle Põltsamaa linna piiride. Kohvikud toimusid lisaks Kuningamäel, Puurmanis, Pajusis ja Võhmanõmmes. 

2024. ja 2025. aastal oli kohvikute päeva peakorraldaja Grete Koho. Tema koordineeritud 12. kohvikute päev toimus 10. augustil 2024. Avatud oli 26 kohvikut üle valla. Kohvikute päevaga kulmineerus Põltsamaa Raadio 7. hooaeg. Muude tegemiste kõrval avanes kohvikute päeva külalistel võimalus tutvuda lähemalt Põltsamaa Pühavaimu kirikuga ja ronida selle kellatorni.

13. kohvikute päev toimus 9. augustil 2025. Avatud oli 24 kohvikut. Päevast tegi taas ülekande Põltsamaa Raadio.

Peakorraldajad
Kadri Suni (2013–2016)
Karin Tõnts (2017–2019)
Ülle Ottokar (2020)
Eva Nõmme, Laura Oro (2021–2023)
Grete Koho (2024–2025)
Viivika Lepp, Liisa Rannaste (2026)

Tunnustus
Jõgevamaa Arendus- ja Ettevõtluskeskus, Jõgeva Maavalitsus, Jõgevamaa Omavalitsuste Liit ja Jõgevamaa Koostöökoda tunnistasid Põltsamaa kohvikute päeva 2015. aastal maakonna parima turismisündmuse tiitliga ja esitasid selle SA Lõuna-Eesti Turismi konkursile „Ehe Lõuna-Eesti".

Viited

Kategooria:Eesti üritused
Kategooria:Põltsamaa vald
Kategooria:Põltsamaa